b'\n_START_ARTICLE_\nHiviti\n_START_PARAGRAPH_\nHiviti ali Hivejci (hebrejsko \xd7\x97\xd7\x95\xd7\x99\xd7\x9d, Hivim) so bili eno od ljudstev potomcev Hamovega sina Kanaana. Njihova identiteta je \xc5\xa1e vedno predmet razprav, ker razen podatka iz Svetega pisma, da so \xc5\xbeiveli v Kanaanu, o njih ni nobenega drugega podatka.\n_START_SECTION_\nEtimologija\n_START_PARAGRAPH_\nE. C. Hostetter je predpostavil, da njihovo ime izhaja iz izraza stanovalec v \xc5\xa1otoru. Izraz je soroden hebrejski besedi hawwah (\xd7\x97\xd7\x95\xd7\x94), ki pomeni "\xc5\xa1otori\xc5\xa1\xc4\x8de". Njegov predlog ni soglasno sprejet._NEWLINE_Hiviti niso omenjeni na nobenem egip\xc4\x8danskem ali mezopotamskem napisu. S svetopisemskimi Hiviti bi lahko bili povezani Hiyawa na luvijsko-feni\xc4\x8danskem dvojezi\xc4\x8dnem napisu.\n_START_SECTION_\nLokacija\n_START_PARAGRAPH_\nPo Jozuetu so Hiviti \xc5\xbeiveli v hribovitih predelih Libanona od Lebo Hamata (Sodniki 3:3) do Hermona (Jozue 11:3). V Mazoretskem besedilu hebrejske Biblije so omenjeni tudi bolj proti jugu v mestih Gibeon, Kefra, Beerot in Kiriat-Jearim (Jozue 9:17). Po Septuaginti naj bi bila omenjena \xc5\xa1tiri mesta naseljena s Horiti, kar morda ka\xc5\xbee na pravopisno napako v Mazoretskem besedilu._NEWLINE_Mazoretsko besedilo Jozue 11:3 opisuje Hivite kot ljudstvo \xc2\xbbpod Hermonom v de\xc5\xbeeli Mizpeh\xc2\xab. Septuaginta na tem mestu omenja Hetite, kar ka\xc5\xbee, da je zapis v enem od obeh besedil napa\xc4\x8den._NEWLINE_Po Mazoretskem besedilu so v 2. Samuelovi knjigi 24:7 Hiviti omenjeni \xc2\xa0\xc2\xbbneposredno za tirsko trdnjavo\xc2\xab, kjer so v Septuaginti ponovno omenjeni Hetiti.\n_START_SECTION_\nOmembe v hebrejski Bibliji\n_START_PARAGRAPH_\nV hebrejski Bibliji so Hiviti pogosto omenjeni med prebivalci Kanaana, obljubljenega Abrahamovim potomcem. Mazoretsko besedilo omenja, da je bila ena od Ezavovih \xc5\xbeena \xc2\xbbOholibama, h\xc4\x8derka Anah, h\xc4\x8derke Zibeona Hivita\xc2\xab, ki je omenjena tudi kot \xc2\xbbena od h\xc4\x8dera Kanaana\xc2\xab. Podatki v Septuaginti in Genezi 36:20 ka\xc5\xbeejo, da je bil Zibeon Horit in ne Hivit._NEWLINE_Juzuetova knjiga trdi, da so bili Hiviti ena od sedem skupin, \xc5\xbeive\xc4\x8dih v Kanaanu, ko so Izraelci pod Jozuetom za\xc4\x8deli osvajati obljubljeno de\xc5\xbeelo (Jozue 3:10). Med pokon\xc4\x8danimi ljudstvi naj bi bili \xc2\xbbKanaanci, Hetejci, Hivejci, Perizejci, Girga\xc5\xa1ejci, Amorejci in Jebusejci\xc2\xab (Jozue 3:10). Za Hivite iz Gibeona so Izrealci sklenili, \xc2\xbbnaj ostanejo pri \xc5\xbeivljenju, da bodo sekali drva in celo ob\xc4\x8dino oskrbovalo z vodo\xc2\xab (Jozue 9:21)._NEWLINE_Biblija omenja, da so bila na Davidovem popisu prebivalstva tudi hivitska mesta (2 Samuel 24:1-7). Med Salomonovim vladanjem so Hiviti opisani kot del su\xc5\xbeenjskih delavcev za njegove \xc5\xa1tevilne gradbene projekte (1 Kralji 9:20-21, 2 Kroni\xc5\xa1ka 8:7-8)._NEWLINE_Kdaj in kako so Hiviti \xc5\xa1e pred koncem Izraelskega kraljestva prenehali obstajati kot samostojna etni\xc4\x8dna skupina, \xc5\xa1e vedno ni jasno.'